Compromís destaca les inversions realitzades i els assumptes bloquejats per l’actuació del govern anterior
26 d’octubre 2017

![](/media/5rmaxepp/48-pepegil_cuerpo.jpg)  

Per part de Compromís, tant el nou portaveu, Pepe Gil, com l’alcalde, Quico Fernández, van replicar les crítiques dels partits de l’oposició i van posar de relleu les inversions que s’estan realitzant i els problemes heretats del govern anterior, alhora que van reconéixer errades.

  

Pepe Gil reconegué que estaven gastant més, “**però hem hagut de fer-ho perquè hem trobat el poble en tan mal estat**”. En este apartat, el portaveu destacà les instal·lacions esportives com el camp del C.D. Acero i els frontons: “**Després de tants anys d’abandonament hem hagut de fer inversions importants**”. També contestà a Manuel González (IP) sobre el nou camp de futbol: “**No és per al Saguntino. En el Fornàs es varen invertir qüasi 4 milions d’euros i ens gastarem 450.000 € en el del Biensa i 160.000 en la gespa del Fornàs, per no parlar del pavelló que teòricament és per a un equip d’handbol. Estan plantejant coses que no tenen cap trellat i vostés tenen por a tot allò que siga inversions en este nucli i voten en contra sistemàticament i això no és correcte**”.

  

Altre dels capítols tractats per Gil va ser el dels diversos problemes de les obres i el paper de les empreses adjudicatàries. Posà com a exemples, per diferents motius, les del carrer València, la font de l’avinguda País Valencià i la del solar dels carrers Ordóñez, Horts i Remei: “**Qui ens enganye anirà als jutjats per recuperar els diners**”.

  

També va destacar que no hi havia parcs infantils adaptats (en contestació a Raúl Castillo de Ciudadanos), però que hi havia un pla de renovació contínua de jocs infantils. Respecte a la Fundació del Patrimoni Industrial, afirmà que la trobaren en l’UCI, però eixiria “**sana i estàlvia**”. Pel que fa al Sender Blau, el portaveu reconegué errades, però “**hem arreglat les errades anteriors i hem hagut de fer un projecte nou, segons la Conselleria i Costes, i desbloquejar eixos temes ha sigut molt costós**”. A més va recordar que el pavelló del SUNP-VI i les oficines de la Gerència no tenien projecte d’Activitats.

  

En contestació a Sergio Muniesa (PP), va informar que s’havien fet les autoliquidacions de plusvàlues de Mercadona i Crown Holdings (1’6 milions d’euros) i “**això són realitats. Hem passat de ser un municipi que eixia en la premsa per certes coses que no vull ni comentar a ser un poble referent en el País Valencià i tot Espanya**”.

  

Per acabar la seua intervenció, reconegué que no s’havia aprovat el Pla de Mobilitat, però tampoc en l’anterior legislatura. Sobre l’IBI de rústica afirmà que els llauradors tenien clar que podien reclarmar-lo, “**però el senyor Montoro va posar uns requisits que són incumplibles**”. També va afirmar que sense el “**dèficit de 1.000 milions anuals pel finançament**” es podrien fer instituts i altres inversions. Respecte a la cafetería del pàrquing de Doctor Palos, “**és un altre marró que hem desbloquejat**”.

  

**Ciutat més justa i més igualitària amb més oportunitats**

**![](/media/au5dygff/47-alcalde_cuerpo.jpg)  
**

Per altra banda, Quico Fernández va fer un balanç positiu dels dos anys i mig de gestió a pesar que va reconéixer errades i va acabar demanant la unió de tots: “**És l’hora de ser més responsables i entre tots remar en el mateix sentit per convertir esta ciutat en la ciutat de referència del nostre país en polítiques industrials, d’ocupació, culturals i turístiques. Tenim un gran repte que necessita la força de tots**”. Va afirmar que la ciutat funcionava perquè el seu govern treballava pels interessos de la gent: “**Una ciutat més justa, més igualitària on la gent té oportunitats i una ciutat més solidària. Si hi ha una cosa que em repugna és el classisme, les polítiques deliberades de desigualtat que practiquen els seus partits. Una ciutat de progrés que creix i que crea ocupació. Una ciutat més eficient, més transparent i participativa. Una ciutat de cultura i educadora. Una ciutat que està innovant en la política de recollida de residus, en la cultura i en la participació. Una ciutat que és referent i que ho és per a la majoria dels ciutadans**”.

  

També va respondre a les crítiques de l’Oposició d’assumptes concrets i va acceptar-ne algunes com les referents a alguns retards (oficines Gerència i d’altres), “**on tenen tota la raó**”, però en la majoria acusà els membres de l’oposició de demagògia i maniqueisme.

  

A Ci

udadanos li va dir que no tenia projecte de ciutat i “**representa interessos molt concrets, els de Lafarge, que no són els interessos generals**”. Respecte a la convocatoria del Ple, va indicar que s’havia fet amb temps suficient, que no necessitava passar per la Junta de Portaveus i que, dirigint-se a Raúl Castillo, estava lliberat i tenia temps per preparar-lo.

  

Pel que fa a IP, va afirmar que l’Equip de Govern feia inversions en tota la ciutat i els acusà de no tindre cap projecte per al Port més allà de qüestions simbòliques: “**Vosté s’enganxa en l’assumpte del camp de futbol. Considerem que és una ciutat esportiva multiusos que pot solventar diversos problemes**”. També els va qüestionar que volgueren un referéndum quan ja havien fet dos expedients de segregació que no van eixir avant i en els qual no havien complit els requisits necessaris. Quant al pantalà, afirmà que van a rehabilitar-lo íntegrament i van a obrir el port marítim a la ciutat.

  

A continuació, va fer un repàs a altres punts en què criticava l’actuació d’IP. De la Fundació del Patrimoni Industrial, “**l’han deixat morir entre vostés i els seus socis del PP**”. Sobre la casa de Noguera, els criticà per haver fet un gran favor al propietari augmentant la densitat de vivendes en el SUP-II i ser incapaços de negociar la casa. Respecte a altres assumptes com el pont de Canet, el Sender Blau, el canal de Ciudadmar, etc.: “**Vostés pactaren amb el PP el repartiment de més de 40 milions d’euros (pla Camps, pla Zapatero, els 12 milions del cànon de l’aigua i les inversions ordinàries ) que no han servit per a res. Eixos assumptes que vostés no resolgueren ho farem nosaltres**”. Pel que fa a l’IES Nº 5, va dir que l’anterior alcalde Alfredo Castelló va anunciar que es faria per iniciativa privada com un centre concertat i va trovar-se enfront al Consell Escolar. I amb la carretera 309, “**no s’ha fet perquè Alfredo Castelló va tindre l’ocurrència d’eliminar l’obligació d’excecutar-la per part de Parc Sagunt i li la va traslladar a la Conselleria, i des del primer dia ho estem reclamant com la redona de l’accés al Camí de Terol**”.

  

Quant a les crítiques del PP, en referència a multes per ocupació de la via pública, “**en el calaix em vaig trovar 300 multes de vosté**, dirigint-se al seu portaveu Sergio Muniesa, **per ocupació de via pública i diu que ara jo em dedique a multar**”. També va afegir que no havien fet política industrial: “**En Parc Sagunt no foren capaços ni de recepcionar-lo, ni d’acabar les obres, ni d’actualitzar els preus, ni de fer cap política d’infraestructures creïble. Hem estat barallant-nos amb l’administració central per tot açò i vostés no han fet res, huit anys perduts. Camí a la Mar no tenia ni connexió elèctrica i ara estem actualitzant-la amb Iberdrola**”. Pel que fa al pàrquing de Doctor Palos, va qualificar de nefasta la gestió del PP i va afirmar que això encara impedia solventar el problema.​

​

*   [](http://www.facebook.com/sharer.php?u=https://aytosagunto.es/va/actualitat/compromis-destaca-les-inversions-realitzades-i-els-assumptes-bloquejats-per-l-actuacio-del-govern-anterior/ "Facebook")
*   [](http://twitter.com/share?url=https://aytosagunto.es/va/actualitat/compromis-destaca-les-inversions-realitzades-i-els-assumptes-bloquejats-per-l-actuacio-del-govern-anterior/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/compromis-destaca-les-inversions-realitzades-i-els-assumptes-bloquejats-per-l-actuacio-del-govern-anterior/ "Linked In")
*   [](mailto:?body=https://aytosagunto.es/va/actualitat/compromis-destaca-les-inversions-realitzades-i-els-assumptes-bloquejats-per-l-actuacio-del-govern-anterior/)